次韵和吳侍郎自號樂城居士
作者：宋庠
朝代：宋

paragraphs: 世有生賢運，人歸得性場。
朝端慕安石，民里祝庚桑。
蛇影逢真悟，龜靈取數長。
仙畦種芝圃，佛室雨花牀。
寄傲多行樂，觀心或坐忘。
柳溪能作瞑，竹塢別供凉。
慧露霑僧飯，幽霞照客觴。
臯夔真有自，箕潁更相望。
留務尊臺簡，私游費橐裝。
側聆圖任切，安得久彷徉。